Den konservative politiker overvejer at annullere indsamlingen til fordel for bager. Det sker efter nye oplysninger i sagen.

På få dage har den konservative politiker Mette Abildgaard indsamlet knap 500.000 kroner til Tingbjerg-bager Ali Parnian, som lørdag fik smadret sit kombinerede bageri og restaurant.

Men selvom donationerne væltede ind i sympati, er der endnu ikke udbetalt så meget som en krone.

Årsagen er ifølge Abildgaard, at et kritisk lys pludselig rettede sig mod den 19-årige iraner. Det kom frem, at Parnian fredag skulle i landsretten i en gammel sag om afbrænding af en bil.

Fredag eftermiddag blev han frifundet - men pengene er stadig indefrosset.

- Vi afventer mere viden, før der tages endelig stilling til indsamlingen, skriver Mette Abildgaard på Twitter efter frifindelsen i Østre Landsret.

Her skriver hun også, at frifindelsen ikke har nogen forbindelse til sagen fra Tingbjerg, "hvor politiet fortsat siger, at der tegner sig et broget billede".

TV 2 har fredag eftermiddag forsøgt at få et interview med Abildgaard, men hun vil ikke stille op. På Facebook skriver hun fredag aften derimod en længere besked, hvor hun blandt andet uddyber sit svar.

- Der er sat spørgsmålstegn ved hele grundlaget for indsamlingen – og derfor kan vi ikke bare overføre pengene lige nu. Nu må vi lade politiet gøre deres arbejde, og give os selv tid til, at skabe et klarere billede af, hvad der er op og ned. Indtil vi føler os trygge ved at træffe en ansvarlig beslutning. Intet er konkluderet endnu, skriver hun.

Mere end 15.000 danskere har støttet Mette Abildgaards indsamling.

Ali er blevet frikendt i sagen i Østre Landsret. Dette har ingen forbindelse til sagen fra Tingbjerg, hvor politiet forsat siger, at “der tegner sig et broget billede”. Vi afventer mere viden, før der tages endelig stilling til indsamlingen. — Mette Abildgaard (@metteabildgaard) January 26, 2018

Indsamling kan blive annulleret

Ali Parnian blev et kendt navn, efter hans forretning, Kaj Bageri, lørdag blev udsat for hærværk. Her troppede en gruppe maskerede mænd op og ødelagde stedet.

Den 19-årige iraner har efterfølgende fortalt, at han er blevet afkrævet beskyttelsespenge. Han har nægtet at betale, og han tror, at det er baggrunden for hærværket.

Det var hærværket mod Kaj Bageri, der fik Mette Abildgaard til at starte en indsamling til fordel for Ali Parnian. Indsamlingen skulle munde ud i en "støtte-buket + chokolade for at vise opbakning". Den varede frem til onsdag og indbragte 472.000 kroner.

I samme periode udtrykte integrationsminister Inger Støjberg (V) "respekt" for, at han ikke lod sig kue til at betale beskyttelsespenge.

Mette Abildgaard valgte onsdag at stoppe indsamlingen, da der ifølge politikeren opstod tvivl om, "hvorvidt hærværket mod Ali reelt skyldes krav om beskyttelsespenge".

- Jeg og indsamlingskomiteen vil nu afvente, mens politiet efterforsker, og så vil vi forhåbentlig snart blive klogere på, hvad der er op og ned i sagen, skriver Mette Abildgaard ifølge Jyllands-Posten.

Vi har ikke haft en situation, hvor man har haft en indsamling og så fortryder undervejs Christian Lundblad, formand for Indsamlingsnævnet

Den konservative politiker har på de sociale medier slået fast, at det kan komme på tale at annullere indsamlingen og sende pengene retur til de flere tusinde, der har bidraget.

Men hvordan skal politikeren forholde sig til de mange penge, som tusindvis af danskere har givet til et bestemt formål?

Penge kan komme retur til giverne

Christian Lundblad, som er formand for Indsamlingsnævnet, slår fast, at hun ikke kan beholde pengene til sig selv.

- Vi har haft indsamlingsloven i fire år, men vi har ikke haft en situation, hvor man har haft en indsamling og så fortryder undervejs, siger han til TV 2.

Men ifølge formanden kan Mette Abildgaard sende pengene retur til giverne, hvis det er hendes ønske.

- Hvis hun rent faktisk har oplysninger om, hvor pengene er kommet fra, kan hun i princippet godt sende pengene tilbage, hvis banken er behjælpelig med det, siger han og uddyber:

- Det er meningen med en indsamling, at man samler ind til et bestemt formål. Og hvis man ikke mener, at formålet kan opfyldes længere, kan man bede Indsamlingsnævnet om at vurdere, om man kan få lov til at ændre formålet til noget andet.

- Vi har haft indsamlingsloven i fire år, men vi har ikke haft en situation, hvor man har haft en indsamling og så fortryder undervejs, siger Christian Lundblad, formand for Indsamlingsnævnet. Video: Jane Bruun Elkjær

Dog kan Mette Abildgaard ikke vælge, at pengene i stedet skal gå til eksempelvis Kræftens Bekæmpelse. Ifølge Christian Lundblad skal donationen gives til noget, der har relation til det egentlige formål.

Men hvad det præcist kunne være, vil han ikke komme ind på.

- Vi kommer meget vel til at drøfte sagen i Indsamlingsnævnet. Vi mødes en gang i kvartalet, siger han med henvisning til, at nævnet på det tidspunkt vil tage stilling til det.

På Facebook har den konservative politiker også forholdt sig til spørgsmålet, hvad der skal ske med pengene, hvis de ikke skal overføres til Ali Parnian.

- Vi har uden tvivl lov til at annullere indsamlingen og føre samtlige penge retur til folk igen. Hvorvidt dette rent praktisk kan lade sig gøre, det er vi ved at undersøge med MobilePay og Jyske Bank, skriver hun.